La Policia Local de Sagunt s'adherix a la campanya de control del transport escolar de la DGT
20 de gener 2025

La Policia Local de Sagunt s'adherix a la **campanya especial de vigilància i control centrada en el transport escolar** promoguda per la Direcció General de Trànsit (DGT), que tindrà lloc del 20 al 24 de gener. Este tipus de transport té una gran importància en la seguretat viària en l'àmbit escolar, juntament amb la seguretat estàtica a través de la regulació del trànsit que realitzen diàriament els agents en els centres escolars de la localitat.

Per este motiu, la campanya, que **s'inicia este dilluns 20 de gener i que durarà fins el divendres 24**, controlarà a estos vehicles, vigilant especialment que se circule a la velocitat permesa i que no es faça ús del telèfon mòbil o altres aparells que suposen distracció, ja que els sinistres més habituals en els quals es veuen involucrats els autobusos escolars són causats principalment per circular a una velocitat inadequada o per distraccions. També es realitzaran controls d'alcohol i altres drogues entre els conductors.

![](/media/qpddsrdh/campañatransporteescolar_c.jpg?width=850&height=637.5)

A més, a causa de la importància que té el **cinturó de seguretat** en cas d'accident, es prestarà especial atenció al seu ús d'estos en aquells autobusos escolars que els porten instal·lats.

Per descomptat, s'intensificaran les inspeccions sobre estos vehicles, comprovant que les autoritzacions i documents que han de tindre són els correctes per a la prestació del servici.

També verificaran que les condicions tècniques i els elements de seguretat del vehicle siguen els que exigix la normativa, així com els requisits especials que ha de complir el conductor, com són el permís de conducció o els temps de conducció i descans.

**Normativa de transport escolar**

El transport escolar està sotmés a una sèrie de normes del compliment de les quals depén en molts casos la seguretat dels seus xicotets passatgers, per la qual cosa és responsabilitat de tots exigir que estes es complisquen, ja siga a través de campanyes com esta, dels centres educatius o de les associacions de pares que s'encarreguen de contractar les rutes.

Entre altres coses, des del 20 d'octubre de 2007, els autobusos que es matriculen han de portar obligatòriament instal·lats **sistemes de retenció** (actualment els porten més del 60 % de tot el parc d'esta mena de vehicles), ja que el cinturó de seguretat és útil en qualsevol trajecte, siga curt o llarg, urbà o interurbà.

![](/media/jaljag4e/img20250120134546.jpg?width=401&height=300&mode=max) ![](/media/o4om14c5/img20250120134515.jpg?width=400&height=300&mode=max)

Així mateix, atés que **les col·lisions laterals i els colps per darrere** suposen el 40 % dels sinistres d'esta mena de vehicles, des de 2013, tots els nous vehicles han de comptar també amb un sistema de frenada d'emergència que s'active automàticament quan detecten la possibilitat d'una col·lisió.

La regidora de Policia Local, María José Carrera, destaca “la importància de dur a terme este tipus de campanyes, ja que el nostre municipi compta amb una comunitat escolar aproximada d'uns **14.000 alumnes**, per tant, la seua seguretat és una de les nostres prioritats, ja no sols quant a control d'este tipus de transports, sinó també amb la nostra presència a les hores d'entrada i eixida d'escolars per a **donar protecció** a tots aquells alumnes que tenen la possibilitat de realitzar caminant els trasllats”.

*   [](http://www.facebook.com/sharer.php?u=https://aytosagunto.es/va/actualitat/la-policia-local-de-sagunt-s-adherix-a-la-campanya-de-control-del-transport-escolar-de-la-dgt/ "Facebook")
*   [](http://twitter.com/share?url=https://aytosagunto.es/va/actualitat/la-policia-local-de-sagunt-s-adherix-a-la-campanya-de-control-del-transport-escolar-de-la-dgt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-policia-local-de-sagunt-s-adherix-a-la-campanya-de-control-del-transport-escolar-de-la-dgt/ "Linked In")
*   [](mailto:?body=https://aytosagunto.es/va/actualitat/la-policia-local-de-sagunt-s-adherix-a-la-campanya-de-control-del-transport-escolar-de-la-dgt/)